食蠣房
作者：劉子翬
朝代：宋

paragraphs: 蠣房生海壖，堅頑宛如石。
其中儲可欲，雖固必生隙。
嵌喦各包藏，碨䃁相附積。
終逢霹靂手，妙若啟扃鐍。
鑽灼諒難堪，曷不吐餘瀝。
南庖富腥盤，豈惟此稱特。
吞航大絕倫，梯臠萬夫食。
針鱗九牛毛，小嚼逾千百。
光螺暈紫斑，䗻膏湛金色。
水母脆鳴牙，章舉懸疣密。
烏黏力排奡，貼石不可索。
妾魚戲浮波，媚鮜雌雄匹。
蟹躁輒橫騖，鼈縮常畏出。
車螯不服箱，馬鮫非駿跡。
江瑶貴一柱，嗟豈棟梁質。
骨柔競愛䱠，多鯁鯯乃斥。
蚶虹鮭赤文，肉黑魚之賊。
鰷鱨鰋鯉鰻，鱣鮪鰍魴鯽。
鱅庸而𩵖小，瑣冗難盡述。
包涵知海量，長養荷天德。
貪生族類繁，失地波濤窄。
網罼人創禍，甘鮮已爲厄。
紛然均可口，流品當別白。
微物倘見知，捐軀不足惜。